|  |
| --- |
| Stredná priemyselná Škola dopravná, Kvačalova 20, BRatislava |
| Školský poriadok |
| Platný od 2. septembra 2020 |
|  |
|  |
|  |

|  |
| --- |
|  |

Obsah

[1 Všeobecné ustanovenia 4](#_Toc47599182)

[1.1 Organizácia vyučovacieho dňa 4](#_Toc47599183)

[1.2 Práva a povinnosti študenta 5](#_Toc47599184)

[1.2.1 Každý študent má právo: 5](#_Toc47599185)

[1.2.2 K povinnostiam študenta patrí: 6](#_Toc47599186)

[1.2.3 Študentovi je zakázané: 6](#_Toc47599187)

[1.3 Opatrenia vo výchove 7](#_Toc47599188)

[2 Zásady správania sa študentov: 9](#_Toc47599189)

[2.1 Oslovenie a pozdrav 9](#_Toc47599190)

[2.2 Príchod študentov do školy 9](#_Toc47599191)

[2.3 Správanie sa študentov na vyučovaní 9](#_Toc47599192)

[2.4 Správanie sa študentov počas prestávok 10](#_Toc47599193)

[2.5 Odchod študentov zo školy 11](#_Toc47599194)

[2.6 Dochádzka študentov do školy 11](#_Toc47599195)

[2.7 Komisionálne skúšky, predmetové preskúšanie, opravné skúšky, opakovanie ročníka 12](#_Toc47599196)

[2.8 Starostlivosť o školské zariadenie, učebnice a školské potreby 13](#_Toc47599197)

[2.9 Náplň práce týždenníkov 13](#_Toc47599198)

[2.10 Správanie sa študentov mimo školy 14](#_Toc47599199)

[2.11 Hodnotenie a klasifikácia správania sa študentov 14](#_Toc47599200)

[3 Práva a povinnosti zákonných zástupcov študentov 15](#_Toc47599201)

[3.1 Zásady vzťahu školy k zákonným zástupcom študentov 15](#_Toc47599202)

[3.2 Práva zákonných zástupcov študentov 15](#_Toc47599203)

[3.3 Povinnosti zákonných zástupcov študentov 16](#_Toc47599204)

[4 Záverečné ustanovenie 16](#_Toc47599205)

**PREAMBULA**

Stredná priemyselná škola dopravná na Kvačalovej ulici 20 v Bratislave je strednou školou, ktorú si žiak zvolil dobrovoľne a preto je povinný riadiť sa jej pravidlami a školským poriadkom.

V záujme naplnenia práva na vzdelanie škola zabezpečuje vnútorný chod školy, organizáciu života študentov a podmienky pre optimálne medziľudské vzťahy tak, aby čas strávený v škole bol maximálne efektívne využitý z hľadiska vzdelávania a aby bol aj časom príjemne stráveným pre študentov a učiteľov.

Škola dôsledne dodržiava Deklaráciu práv dieťaťa a Listinu základných práv a slobôd vo vzťahu k študentom, učiteľom i ostatným zamestnancom školy.

Školský poriadok SPŠD vychádza zo zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov a zákona č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov.

# Všeobecné ustanovenia

## Organizácia vyučovacieho dňa

* 1. Vyučovací proces sa riadi platným rozvrhom hodín, ktorý schválilo vedenie školy. Študenti a učitelia sú povinní rešpektovať zverejnený rozvrh hodín.
	2. Vyučovanie začína najskôr o 7.20 hodine (začiatok 1. vyučovacej hodiny) a končí najneskôr o 16.00 hodine (koniec 10. vyučovacej hodiny).
	3. Vyučovacia hodina trvá 45 minút.

1. hodina: 7.20 h – 8.05 h

2. hodina: 8.10 h – 8.55 h

3. hodina: 9.05 h – 9.50 h

4. hodina: 10.00 h – 10.45 h

5. hodina: 11.05 h – 11.50 h

6. hodina: 11.55 h – 12.40 h

7. hodina: 12.45 h – 13.30 h

8. hodina: 13.35 h – 14.20 h

9. hodina: 14.25 h – 15.10 h

10. hodina: 15.15 h – 16.00 h

Pri 2-hodinových a 3-hodinových vyučovacích jednotkách sa môže učiť bez prestávok jedine v prípade zabezpečenia nenarušovania vyučovania v ostatných triedach a skupinách a po schválení vedením školy. Organizácia vyučovania predmetov prax a odborná prax sa riadi prevádzkovým poriadkom v odborných učebniach praxe, ktorý je prílohou tohto školského poriadku. Pri zlučovaní viacerých vyučovacích hodín nie je možné poskytnúť prestávku a zároveň o ňu skrátiť vyučovaciu jednotku.

* 1. Budova školy je otvorená pre verejnosť v pracovných dňoch od 6.45 do 14.30 hodiny. Vchod do školy je cez vrátnicu. Po 14.30 h otvára budovu školy pre odchádzajúcich študentov vyučujúci.
	2. Službu pri vchode má vrátnička, ktorej úlohou je usmerňovať študentov a návštevníkov školy.
	3. Vyučovací proces je organizovaný v odborných učebniach, dielňach a telocvičniach.
	4. V rámci prevencie proti krádežiam si študenti pri odchode z učebne berú všetky osobné veci so sebou.
	5. Osobné veci si môžu uložiť v šatňových skrinkách umiestnených na chodbách. Zámok ku skrinke si vyzdvihnú na sekretariáte (záloha 20,- € na celé štúdium).
	6. Na vyučovanie predmetov prax a odborná prax sa študenti prezliekajú v šatniach na to určených, na vyučovanie telesnej a športovej výchovy v šatniach v telovýchovných priestoroch.
	7. Počas prestávok sa študenti zdržiavajú na chodbách, v prednáškovej a školiacej miestnosti,  vo vestibule a na školskom dvore. V školskom bufete si môžu kúpiť desiatu a nealkoholické nápoje.
	8. Všetky požiadavky voči škole (potvrdenia, žiadosti a pod.) predkladajú študenti na sekretariát riaditeľky počas stránkových hodín až po písomnom odporúčaní triedneho učiteľa.
	9. Rodičia a zákonní zástupcovia môžu úradné záležitosti vybavovať denne na sekretariáte školy počas stránkových hodín, alebo so zástupcami riaditeľky v čase od 8.00 do 14.30 hod., resp. po predchádzajúcom dohovore s príslušným zamestnancom školy.
	10. Informácie o prospechu a správaní študenta podáva rodičom a zákonným zástupcom triedny učiteľ cez edupage a na pravidelnom stretnutí. Termíny stretnutí s rodičmi (zákonnými zástupcami) sú zverejnené od začiatku školského roku na webovej stránke školy. Osobné konzultácie s triednym učiteľom, s ktorýmkoľvek vyučujúcim, prípadne s vedením školy možno vopred dohodnúť. Vyrušovanie učiteľov počas vyučovacej hodiny je dovolené len v mimoriadnom prípade, a to so súhlasom vedenia školy, ktoré zabezpečí zastupovanie príslušného učiteľa.

## Práva a povinnosti študenta

### Každý študent má právo:

1. byť zvolený do Žiackej školskej rady a pôsobiť v nej,
2. prostredníctvom zvoleného zástupcu sa spolupodieľať na činnosti Žiackej školskej rady (predkladať pripomienky, podnety, návrhy, opatrenia),
3. na ochranu zdravia a bezpečnosti pri vyučovaní,
4. na dodržiavanie základných psychohygienických noriem (dĺžka prestávok, počet vyučovacích hodín v jednom dni),
5. na kvalitnú výučbu vo zvolenom študijnom odbore,
6. na komunikáciu s učiteľmi a vedením školy v duchu zásad humanity, tolerancie a slušného správania,
7. vysloviť svoj názor a klásť otázky k preberanej téme v duchu zásad diskusie (hlási sa o slovo a hovorí, až keď mu to učiteľ dovolí, aby nedošlo k neefektívnemu narušovaniu vyučovania),
8. na zdôvodnenie klasifikácie a analýzu chýb v písomných a grafických prácach,
9. požiadať o komisionálne skúšanie (neplnoletý študent prostredníctvom zákonného zástupcu),
10. zapojiť sa do niektorej z foriem záujmovej a krúžkovej činnosti,
11. využívať priestory školy na mimoškolskú a krúžkovú činnosť za prítomnosti pedagogického dozoru,
12. nebyť sankcionovaný alebo zvýhodnený z dôvodu uplatnenia si svojich práv v súlade s Národnou stratégiou na ochranu detí pred násilím.

### K povinnostiam študenta patrí:

* + 1. osvojiť si vedomosti a zručnosti a získať návyky poskytované strednou školou, pripravovať sa na tvorivú prácu a odbornú činnosť v povolaní,
		2. osvojiť si zásady etiky, vlastenectva, humanity, demokracie a správať sa podľa nich, byť disciplinovaný, plniť pokyny pedagogických a iných zamestnancov školy a správať sa v škole i mimo nej tak, aby robil česť sebe, škole i rodine,
		3. vypracovať a včas odovzdať na kontrolu úlohy, zadania a projekty podľa pokynov učiteľa,
		4. chrániť vlastné zdravie a zdravie iných, dbať o čistotu a poriadok a pomáhať pri udržiavaní poriadku v budove školy a jej okolí,
		5. byť v škole vhodne a čisto oblečený a upravený,
		6. šetriť školské zariadenia, chrániť ich pred poškodením a hospodárne zaobchádzať s učebnicami a učebnými pomôckami,
		7. dodržiavať vyučovací čas, rozvrh prestávok a plniť ďalšie pokyny obsiahnuté v tomto školskom poriadku,
		8. vedieť sa v škole preukázať svojim študijným preukazom,
		9. priebežne informovať rodičov (zákonného zástupcu) o svojich známkach,
		10. dodržiavať platné zákony.

### Študentovi je zakázané:

1. fajčiť v priestoroch školy a pri činnostiach organizovaných školou v zmysle zákona č. 377/2004 Z. z. v znení neskorších predpisov o ochrane nefajčiarov,
2. prinášať do školy alebo na činnosti organizované školou alkoholické nápoje, drogy a iné zdraviu škodlivé látky, požívať alebo ponúkať ich v škole alebo pri činnostiach organizovaných školou. V prípade porušenia tohto zákazu zamestnanci školy okamžite kontaktujú zákonného zástupcu žiaka a rýchlu zdravotnú pomoc.
3. prinášať do školy alebo na činnosti organizované školou veci ohrozujúce život a zdravie a veci, ktoré by mohli rozptyľovať pozornosť žiakov (napr. zbrane, nože, reťaze, výbušniny, zápalné látky, nevhodné tlačoviny, drahé šperky, väčšiu sumu peňazí, zvieratá, audiovizuálnu techniku a pod.),
4. používať v budove školy a pri presune na školské akcie realizované mimo budovy školy osobné dopravné prostriedky (nemotorové aj motorové) bez súhlasu učiteľa, resp. vedenia školy,
5. organizovať alebo propagovať hnutia, ktoré svojou povahou a obsahom smerujú k hanobeniu rasy, národa alebo presvedčenia,
6. šikanovať alebo inak fyzicky a psychicky obmedzovať ostatných študentov,
7. manipulovať s vecami zabezpečujúcimi ochranu budov a majetok školy,
8. manipulovať s hasiacimi prístrojmi (v prípade neoprávneného použitia hasiaceho prístroja zaplatí jeho opätovné naplnenie vinník, ak sa vinník nenájde, zaplatia rovným dielom všetci študenti, ktorí mali v inkriminovanom čase vyučovanie v danom sektore budovy),
9. používať elektrospotrebiče bez súhlasu vedenia školy,
10. znečisťovať steny a ničiť zariadenia učebne a ostatných priestorov školy,
11. počas vyučovacieho procesu jesť a piť, prípadne venovať sa inej činnosti nesúvisiacej s vyučovaním,
12. používať vulgárne výrazy,
13. používať mobilný telefón počas vyučovania a tiež nabíjať akékoľvek batérie,
14. vyhotovovať a zverejňovať akékoľvek zvukové a obrazové záznamy diania počas vyučovania alebo na školských akciách bez súhlasu zamestnancov školy,
15. vstupovať na toalety a hygienické zariadenia opačného pohlavia,
16. znehodnocovať oznamy na spoločných školských nástenkách v budove školy,
17. akýmkoľvek spôsobom porušovať zákony.

## Opatrenia vo výchove

Opatrenia vo výchove, okrem opatrení udelených triednym učiteľom, sa realizujú písomnou formou a evidujú sa v katalógovom liste žiaka. Riaditeľka na základe pripomienok pedagogickej rady môže rozhodnúť o udelení, resp. neudelení výchovného opatrenia študentovi.

Za vzorné správanie, vzorné plnenie povinností, mimoriadny prejav aktivity, dlhodobú svedomitú prácu, výrazné prosociálne správanie, ktoré pozitívne ovplyvňuje sociálnu klímu v triede a v škole a za záslužný alebo statočný čin, možno udeliť:

* + 1. **Pochvala triednym učiteľom**
			- za veľmi dobrý prospech,
			- za vzornú dochádzku do školy,
			- za reprezentáciu triedy,
			- za vzorné správanie a utváranie dobrých vzťahov v triede, príkladný vzťah k škole.
		2. **Pochvala riaditeľkou školy**
			- za výborný prospech – prospel s vyznamenaním,
			- za úspešnú reprezentáciu školy,
			- za mimoriadny prejav aktivity a iniciatívy,
			- za nezištnú pomoc, vysoko humánny prístup k ľuďom, záslužný alebo statočný čin, verejné uznanie inou osobou alebo inštitúciou.

Na posilnenie disciplíny, za porušovanie školského poriadku, za previnenia voči zásadám spolunažívania, ľudským právam, mravným normám spoločnosti a narúšanie činnosti kolektívu možno udeliť:

* + - * 1. **Napomenutie triednym učiteľom** za jednorazové porušenie školského poriadku:
			* neskorý príchod na vyučovanie,
			* zápis v triednej knihe,
			* nevhodná úprava zovňajška,
			* neprezúvanie a neprezliekanie sa v určených priestoroch školy,
			* neplnenie povinností týždenníkov,
			* neúmyselné nevhodné správanie voči učiteľom a zamestnancom školy,
			* narúšanie výchovno-vzdelávacieho procesu,
			* iné menej závažné priestupky voči školskému poriadku podľa posúdenia triednym učiteľom, vyučujúcim alebo žiackym kolektívom.
	1. **Pokarhanie triednym učiteľom za:**
		+ - opakujúce sa priestupky v bode 1.
	2. **Pokarhanie riaditeľkou školy za:**
		+ - neospravedlnenú absenciu,
			- podvádzanie,
			- fajčenie, požívanie alkoholických nápojov a iných druhov zakázaných látok v školských priestoroch a na školských akciách,
			- opakované narúšanie výchovno-vzdelávacieho procesu,
			- opakujúce sa neslušné správanie,
			- závažné porušenie školského poriadku.
	3. **Podmienečné vylúčenie zo školy za:**
		+ - opakované neplnenie si študijných povinností,
			- opakovanú neospravedlnenú absenciu,
			- opakované fajčenie v priestoroch školy, používanie alkoholických nápojov a iných druhov nedovolených látok v školských priestoroch a na školských akciách,
			- opakované prinášanie vecí ohrozujúcich zdravie a vecí rozptyľujúcich pozornosť do školy a na školské akcie,
			- opakované vyrušovanie a znemožňovanie vyučovacieho procesu a prevádzky školy,
			- krádež,
			- úmyselné ublíženie na zdraví,
			- šikanovanie a vydieranie,
			- úmyselné poškodzovanie školského zariadenia,
			- mimoriadne závažné porušenie školského poriadku.
	4. **Vylúčenie zo školy za:**
		+ - neplnenie podmienky uloženej pri podmienečnom vylúčení zo školy,
			- spáchanie takého činu, ktorým by bola vážne ohrozená výchova ostatných študentov.

# Zásady správania sa študentov:

## Oslovenie a pozdrav

1. Študenti oslovujú zamestnancov školy: pani riaditeľka, pani zástupkyňa, pán zástupca, pán učiteľ, pani učiteľka, pán školník, pani upratovačka atď.
2. Študenti zdravia pozdravom „Dobrý deň“ (Dobré ráno, Dobrý večer).
3. Študenti zdravia všetkých zamestnancov školy a to aj pri stretnutí mimo školy.
4. Študenti zdravia vyučujúceho na začiatku a na konci hodiny tak, že v tichosti vstanú. Ak príde do triedy iný vyučujúci alebo iná dospelá osoba, postavia sa. Pri ich odchode sa študenti takisto postavia. Sadajú si na pokyn vyučujúceho.

## Príchod študentov do školy

1. Študenti prichádzajú do školy  načas, najneskôr 10 minút pred začiatkom vyučovania.
2. Do školskej budovy vchádzajú hlavným vchodom. Pred vstupom do budovy si dôkladne očistia obuv.
3. Disciplinovane čakajú na vyučujúceho pred odbornou učebňou, telocvičňou alebo dielňou ešte pred zvonením na hodinu.
4. Študenti sú povinní zúčastniť sa doučovania, konzultácií a výchovných akcií aj nad rámec vyučovania. Učiteľ je povinný oznámiť termín takejto akcie minimálne deň vopred.

## Správanie sa študentov na vyučovaní

1. Študenti prichádzajú na vyučovanie riadne pripravení, so všetkými učebnými pomôckami, ktoré podľa rozvrhu hodín potrebujú. Jedlo a pitie na lavicu počas vyučovania nepatrí.
2. Študentom nie je dovolené mať počas vyučovacích hodín zapnutý mobilný telefón, ani ho používať. V prípade porušenia tohto zákazu je študent povinný na výzvu vyučujúceho odložiť vypnutý mobil na určené miesto v učebni. V nevyhnutných prípadoch môže študent použiť mobilný telefón s dovolením učiteľa.
3. Študenti na vyučovaní sedia slušne, pozorne sledujú učiteľov výklad i odpovede spolužiakov, svedomito a aktívne pracujú, nenašepkávajú, neodpisujú a nerušia vyučovanie.
4. Ak chce študent odpovedať alebo sa vyučujúceho niečo spýtať, hlási sa zdvihnutím ruky. Ak je vyvolaný, postaví sa, stojí vzpriamene, odpovedá nahlas a zreteľne. Sadne si len na pokyn vyučujúceho. Hovoriť bez dovolenia je prejavom neslušnosti. Podobne nezdvorilé je počas vyučovania žuť žuvačku.
5. V odborných učebniach, dielňach a telocvični sa študenti riadia osobitnými pravidlami a pokynmi vyučujúceho.
6. Študenti môžu opustiť triedu alebo určené pracovné miesto len so súhlasom vyučujúceho. Školu môžu opustiť len so súhlasom triedneho učiteľa, zastupujúceho triedneho učiteľa alebo vedenia školy, a to s riadne vyplnenou priepustkou.
7. Pred každým opustením učebne urobia študenti vo svojom okolí poriadok.

## Správanie sa študentov počas prestávok

1. Počas prestávky sa študenti disciplinovane presunú k učebni, telocvični alebo dielni určenej vo svojom rozvrhu hodín, kde vyčkajú na príchod vyučujúceho.
2. Ak počas prestávky zostávajú v učebni, pripravia si pomôcky na ďalšiu vyučovaciu hodinu. Môžu sa najesť a napiť. Nevyrušujú hlučným a vyzývavým správaním, nebijú sa, nebehajú po učebni ani po chodbe, neničia školské zariadenie, nekričia, nevykláňajú sa z okien, nič z nich nevyhadzujú, nesedia na parapetných doskách ani na radiátoroch.
3. Počas prestávok študenti môžu ísť do školského bufetu, zdržiavať sa na chodbách školy alebo na školskom dvore, pričom sa však správajú disciplinovane. Počas veľkej prestávky môžu opustiť budovu školy na zodpovednosť svojich zákonných zástupcov.
4. Študenti v priestoroch školy udržiavajú poriadok, separujú odpad. Nezdržiavajú sa zbytočne na toaletách, nehádžu smeti a odpadky do záchodových mís, pisoárov a umývadiel.
5. Z dôvodu eliminácie nežiaducich javov (vandalizmus, šikanovanie a pod.), sú na chodbách školy inštalované kamery, ktoré monitorujú spoločné priestory a môžu slúžiť na identifikáciu študentov, ktorí porušujú školský poriadok.
6. Ak sa vyučujúci v priebehu 10 minút nedostaví na vyučovanie podľa rozvrhu hodín, oznámi to predseda triedy alebo týždenník zástupkyni alebo zástupcovi riaditeľky školy.
7. Na sekretariát riaditeľky školy môžu ísť študenti len počas stránkových hodín alebo po vyučovaní.

## Odchod študentov zo školy

1. Po skončení vyučovacej hodiny si študenti uložia svoje veci do tašky, upracú si svoje miesta a okolie a vyložia stoličky.
2. Týždenníci skontrolujú čistotu celej učebne. Očistia tabuľu, zatvoria okná, skontrolujú uzavreté vodovodné kohútiky a zhasnuté svetlá.
3. Na pokyn učiteľa študenti disciplinovane opustia učebňu, po poslednej vyučovacej hodine budovu školy, nezdržiavajú sa zbytočne v priestoroch školy, ani pred budovou školy.

## Dochádzka študentov do školy

1. Študenti dochádzajú do školy na vyučovanie a na podujatia školy načas. Neskorý príchod bez vážnej príčiny sa považuje za neospravedlnenú absenciu.
2. Vyučovanie a podujatia školy môžu študenti vymeškať len pre chorobu, návštevu lekára, vážnu udalosť v rodine a nepredvídanú dopravnú situáciu.
3. V ojedinelých prípadoch:
	* 1. Uvoľnenie z jednej vyučovacej hodiny môže povoliť príslušný vyučujúci.
		2. Uvoľnenie z jedného až troch dní môže povoliť triedny učiteľ.
		3. Uvoľnenie z viac ako troch dní povoľuje riaditeľka školy na základe písomnej žiadosti zákonného zástupcu a po odporúčaní triedneho učiteľa.
4. Ak sa študent nezúčastní vyučovania z nepredvídaného dôvodu (napr. ochorenie), je povinný on alebo jeho zákonný zástupca oznámiť dôvod neúčasti (napr. telefonicky, e-mailom, cez edupage, osobne) triednemu učiteľovi, tajomníčke školy alebo vrátničke, najneskôr do dvoch dní. Ak sa tak nestane ani do piatich dní, triedny učiteľ považuje neprítomnosť za neospravedlnenú.
5. Pri návrate na vyučovanie je študent povinný ihneď predložiť triednemu učiteľovi hodnoverný doklad na ospravedlnenie absencie, podpísaný zákonným zástupcom.
6. Ak neprítomnosť trvá dlhšie ako päť vyučovacích dní, alebo ak sa krátkodobá absencia často opakuje, je povinný predložiť potvrdenie od lekára, ktoré podpíše zákonný zástupca.
7. Ak študent nepredloží písomné ospravedlnenie ani do troch dní po návrate do školy, bude triedny učiteľ absenciu považovať za neospravedlnenú. Ospravedlnenie predložené po tomto termíne nemusí triedny učiteľ akceptovať.
8. Ak študent zamešká v jednom štvrťroku viac ako 40 % z odučeného počtu hodín v jednotlivých predmetoch, je povinný absolvovať predmetové preskúšanie z daných predmetov. Za zameškanú hodinu sa považuje aj taká, kde študent chýba viac ako 10 minút.
9. Triedny učiteľ informuje zákonného zástupcu o absencii včas a preukázateľným spôsobom v spolupráci s jednotlivými vyučujúcimi.
10. Ak má študent dlhodobé zdravotné problémy alebo iné závažné problémy, pre ktoré sa nemôže zúčastňovať na vyučovacom procese, a splnil povinnú školskú dochádzku, môže prostredníctvom zákonného zástupcu požiadať o prerušenie štúdia. Pred uplynutím povolenej doby prerušenia štúdia oznámi, či bude pokračovať v štúdiu, prípadne požiada o predĺženie prerušenia štúdia alebo o ukončenie štúdia.
11. Ak študent, ktorý splnil povinnú školskú dochádzku, chce zanechať štúdium, oznámi to písomne riaditeľke školy, ak je študent neplnoletý, predloží aj vyjadrenie zákonného zástupcu.

## Komisionálne skúšky, predmetové preskúšanie, opravné skúšky, opakovanie ročníka

1. Študent bude so súhlasom riaditeľky školy klasifikovaný na základe výsledkov komisionálnej skúšky, ak:
2. je skúšaný v náhradnom termíne,
3. vykonáva rozdielovú skúšku,
4. sám (resp. jeho zákonný zástupca) na konci klasifikačného obdobia požiadal o preskúšanie,
5. sa preskúšanie koná na podnet riaditeľky školy,
6. vykonáva opravnú skúšku,
7. vykonáva skúšky pri štúdiu podľa individuálneho učebného plánu.

Výsledok komisionálnej skúšky, ktorý vyhlási predseda komisie v deň konania skúšky, je pre klasifikáciu konečný.

1. Študent, ktorý bez závažných dôvodov nepríde na komisionálnu skúšku a neospravedlní sa sám alebo prostredníctvom svojho zákonného zástupcu najneskôr v deň konania skúšky, sa klasifikuje z vyučovacieho predmetu, z ktorého mal vykonať komisionálnu skúšku, stupňom prospechu nedostatočný. Neplatí to v prípade, ak o preskúšanie požiadal sám (zákonný zástupca), vtedy ostáva v platnosti pôvodná známka.
2. Predmetové preskúšanie je povinný absolvovať každý študent, ktorý v príslušnom štvrťroku vymeškal z vyučovacieho predmetu viac ako 40 % odučených hodín..
3. Preskúšanie z predmetu prebieha v mimovyučovacom čase v období najskôr 10 dní pred termínom príslušnej klasifikačnej porady až deň pred ňou.
4. V jeden deň môže študent absolvovať maximálne dve predmetové preskúšania. Termíny jednotlivých predmetových preskúšaní oznámi študentovi dostatočne vopred triedny učiteľ.
5. Klasifikácia na predmetovom preskúšaní prebieha v súlade s ŠkVP, študentovi je umožnené si opraviť, resp. doplniť čiastkové hodnotenia v predmetoch. V prípade, ak sa žiak nedostaví na predmetové preskúšanie bez závažného dôvodu, je z preskúšania hodnotený známkou „nedostatočný“
6. Študent, ktorý má na konci druhého polroku nedostatočný prospech najviac z dvoch predmetov, môže požiadať (neplnoletý prostredníctvom zákonného zástupcu) o vykonanie opravnej skúšky, ktorá je komisionálna.
7. Ak študent neprospel z viac ako dvoch predmetov, prípadne nevykonal úspešne opravnú skúšku, môže požiadať riaditeľku školy o opakovanie ročníka (neplnoletý prostredníctvom zákonného zástupcu). Riaditeľka rozhodne o opakovaní ročníka na základe návrhu pedagogickej rady.

## Starostlivosť o školské zariadenie, učebnice a školské potreby

1. Študenti sú povinní šetriť školské zariadenie, chrániť ho pred poškodením a hospodárne zaobchádzať s učebnými pomôckami a učebnicami.
2. Pri úmyselnom poškodení inventára učebne uhradí škodu študent, ktorý škodu spôsobil. Každé poškodenie majetku je študent povinný hlásiť bez meškania triednemu učiteľovi alebo zástupkyni/zástupcovi riaditeľky.
3. Poškodenie inventára na chodbách uhradí študent, ktorý škodu spôsobil. V prípade, že sa vinník nezistí ani po kontrole záznamu z kamerového systému, uhradia škodu rovným dielom všetci študenti, ktorí mali vyučovanie na danej chodbe.
4. Na konci školského roka, pri prestupe na inú školu, resp. pri ukončení štúdia na škole, je študent povinný vrátiť všetky učebnice a zverené pomôcky a vyrovnať všetky svoje podlžnosti voči škole. Dary a príspevky, ktoré poskytol škole, sa nevracajú.
5. Skupina študentov v súlade s vypracovaným harmonogramom denne vyčistí pridelené priestory okolia školy a školského dvora od odpadkov a iných nečistôt. Zloženie skupín určí triedny učiteľ, ktorý ich aj informuje o ich povinnostiach. Študenti upratujú pridelené priestory pod dozorom vyučujúceho alebo iného zamestnanca školy.

## Náplň práce týždenníkov

1. Týždenníci sú dvaja a ich mená zapisuje triedny učiteľ do triednej knihy.
2. Povinnosti týždenníkov sú:
	* + - na začiatku vyučovacej hodiny nahlásiť vyučujúcemu chýbajúcich študentov,
			- podľa pokynov vyučujúceho prinášať a odnášať učebné pomôcky,
			- po skončení vyučovacej hodiny zotrieť tabuľu,
			- zabezpečiť, aby učebňa ostala v primeranom poriadku.

##  Správanie sa študentov mimo školy

1. Každý študent je študentom školy aj v čase mimo vyučovania a v čase prázdnin a tak sa musí aj správať. K svojim rodičom, súrodencom, priateľom, učiteľom, ostatným zamestnancom školy a známym je úctivý, zdvorilý a čestný. Pri stretnutí ich slušne pozdraví.
2. K svojim spolužiakom sa správa kamarátsky a pomáha im v práci. Nevyvoláva hádky a bitky a nevyjadruje sa hrubo.
3. Riadi sa radami svojich rodičov a starších súrodencov, ochotne im pomáha, udržuje čistotu a má v poriadku svoje veci.
4. Je pozorný a zdvorilý k starším ľuďom, k ženám. Uvoľňuje im miesto v dopravných prostriedkoch a všemožne im pomáha.
5. Chráni zdravie svoje aj iných. Dbá na bezpečnosť pri práci a mimo školy dodržuje dopravné predpisy. Chráni verejný a súkromný majetok, neznečisťuje a nepoškodzuje ho.

##  Hodnotenie a klasifikácia správania sa študentov

Klasifikáciu správania študenta navrhuje triedny učiteľ po prerokovaní s vyučujúcimi a schvaľuje riaditeľka po prerokovaní v pedagogickej rade. Zaznamenáva sa do katalógového listu žiaka.

Klasifikuje sa stupňami:

1 – veľmi dobré

2 – uspokojivé

3 – menej uspokojivé

4 – neuspokojivé

Študentovi je možné znížiť známku zo správania v nasledujúcich prípadoch:

**Stupeň 2 – uspokojivé**:

* + - * ak sa správa v súlade s ustanoveniami školského poriadku, morálnymi zásadami a pravidlami spolunažívania vzhľadom k spolužiakom a učiteľom, ale dopustí sa závažnejšieho priestupku alebo sa opakovane dopúšťa menej závažných priestupkov voči ustanoveniam školského poriadku,
			* má v danom klasifikačnom období menej ako 21 hodín neospravedlnenej absencie.

**Stupeň 3 – menej uspokojivé:**

* + - * ak sa dopustí závažného priestupku voči školskému poriadku alebo sa aj naďalej dopúšťa závažnejších priestupkov voči morálnym zásadám a pravidlám spolunažívania, porušuje ľudské práva spolužiakov, pedagogických zamestnancov alebo ďalších osôb,
			* má v danom klasifikačnom období 21 – 34 neospravedlnených hodín.

**Stupeň 4 – neuspokojivé:**

* + - * ak je správanie študenta v rozpore s ustanoveniami školského poriadku, s právnymi a etickými normami spoločnosti, výrazne porušuje ľudské práva spolužiakov, pedagogických zamestnancov alebo ďalších osôb,
			* dopustí sa závažných previnení, ktorými vážne ohrozuje výchovu ostatných študentov,
			* zámerne narúša činnosť žiackeho kolektívu,
			* má v danom klasifikačnom období viac ako 35 hodín neospravedlnenej absencie.

# Práva a povinnosti zákonných zástupcov študentov

## Zásady vzťahu školy k zákonným zástupcom študentov

Škola sa vo vzťahu k zákonným zástupcom riadi týmito zásadami:

1. zákonného zástupcu vníma ako svojho partnera vo výchove a vzdelávaní žiaka,
2. zákonného zástupcu oboznamuje s výsledkami žiaka formou plánovaných konzultácií, osobných pohovorov, neformálnych stretnutí, elektronickou žiackou knižkou,
3. termíny plánovaných konzultácií so zákonnými zástupcami na celý školský rok zverejňuje na začiatku školského roka na svojej webovej stránke,
4. osobné pohovory učiteľa so zákonným zástupcom sa uskutočňujú mimo vyučovacej hodiny, najlepšie po predchádzajúcej dohode,
5. od zákonných zástupcov očakáva záujem o dianie v škole, o prospech, dochádzku a správanie svojho dieťaťa a jeho aktívnu spoluprácu pri riešení vzniknutých problémov.

## Práva zákonných zástupcov študentov

Zákonný zástupca študenta má právo:

1. oboznámiť sa so školským vzdelávacím programom,
2. oboznámiť sa so školským poriadkom,
3. informovať sa o výchovno-vzdelávacích výsledkoch svojho dieťaťa,
4. ospravedlňovať svoje dieťa v zmysle ustanovení 2.6 školského poriadku,
5. dostávať informácie o svojom dieťati diskrétne, v priestore na to určenom, v elektronickej podobe prostredníctvom prístupového hesla,
6. zúčastniť sa na komisionálnom preskúšaní svojho dieťaťa po predchádzajúcom súhlase riaditeľky školy.

## Povinnosti zákonných zástupcov študentov

Zákonný zástupca študenta má povinnosť:

1. podieľať sa na výchove a vzdelávaní svojho dieťaťa a robiť preň len to najlepšie (Dohovor o právach detí, čl. 18),
2. ospravedlňovať absenciu študenta na vyučovaní v zmysle ustanovení 2.6 školského poriadku,
3. informovať školu o všetkých podstatných okolnostiach, ktoré majú vplyv na výchovu a vzdelávanie študenta (napr. o zmene zdravotnej spôsobilosti),
4. nahradiť škodu, ktorú študent úmyselne alebo z nedbanlivosti spôsobil škole, resp. spolužiakom.

# Záverečné ustanovenie

Návrh školského poriadku školy bol predložený na pripomienkovanie pedagogickej rade, konzultovaný s výchovnou poradkyňou školy a s členmi Rady školy.

I keď je súčasné znenie školského poriadku školy záväzné pre pedagogických zamestnancov a študentov školy, ide o otvorený materiál, ktorý je zverejnený aj na webovej stránke školy.

Radi prijmeme pripomienky zamestnancov, zákonných zástupcov i študentov na jeho zlepšenie. Je v našom záujme vytvoriť fungujúce, humánne a demokratické spoločenské normy tak, aby sme ich dodržiavaním vytvorili atmosféru pokojného, tvorivého a kvalitného školského prostredia a vyhli sa zbytočným nedorozumeniam, konfliktom a stresom.

 Ing. Lýdia Haliaková, v. r.

 riaditeľka školy